የአዲስ አበባና የኦሮሚያ ልዩ ዞን የተቀናጀ ማስተር ፕላን ሙሉ በሙሉ እንዲቆም የኦህዴድ ማዕከላዊ ኮሚቴ ወሰነ
የኦሮሞ ሕዝብ ዴሞክራሲያዊ ድርጅት(ኦህዴድ) ማዕከላዊ ኮሚቴ ባለፉት ሶስት ቀናት በአዳማ ከተማ ባካሄደው አስቸኳይ ስብሰባ በተለያዩ የክልሉ ወቅታዊ ሁኔታዎች ላይ ሰፊና ጥልቀት ያለው ውይይት በማካሄድ የተለያዩ ውሳኔዎችን አስተላልፏል።የድርጅቱ ማዕከላዊ ኮሚቴ በሶስት ቀናት አስቸኳይ ስብሰባው ያስተላለፋቸውን ውሳኔዎች አስመልክቶ ትናንት ማምሻውን መግለጫ አውጥቷል።የድርጅቱ ማዕከላዊ ኮሚቴ መግለጫ እንዳረጋገጠው የውዝግብ መንስኤ ሆኖ የቆየው የአዲስ አበባና በፊንፊኔ ዙሪያ የአሮሚያ ልዩ ዞን የተቀናጀ ማስተር ፕላን ሙሉ በሙሉ እንዲቆም ተወስኗል።የኦሮሞ ሕዝብ ዴሞክራሲያዊ ድርጅት(ኦህዴድ) ያለፉ ስርዓቶችን የጭቆና አገዛዝ ገርስሶ የብሔራዊ ማንነት ክብር እንዲረጋገጥ ፤የሰብአዊና ዴሞክራሲያዊ መብቶች ጥያቄዎችም የተሟላ ምላሽ እንዲያገኙና የሕዝብ ተጠቃሚነት እንዲረጋገጥ በመታገል በርካታ ድሎችን ያስመስዘገበ ድርጅት መሆኑንም ጠቁሟል።በየትኛውም የልማት እንቅስቃሴ ውስጥ ሕዝብ የልማትና የግልፅነት ጥያቄዎችን ማቅረቡ ድርጅቱ ከሌሎች ዴሞክራሲያዊ ኃይሎች ጋር በመሆን እየገነባ የሚገኘው ስርዓት ውጤት በመሆኑ በአድናቆት እንደሚመለከተውና ከፍተኛ ክብር እንዳለውም አስታውቋል።በዚሁ መነሻነት የሕዝብን ፍላጎት በማክበር ተግባራዊ ለማድረግ ድርጅቱ ዝግጁ መሆኑን ነው የማዕከላዊ ኮሚቴው መግለጫ ያመለከተው።የኦሮሚያ ክልል ከአዲስ አበባ አስተዳደር ማግኘት ያለበትን የልዩ ጥቅም ጥያቄን በተመለከተ ሕገ መንግስቱ ላይ በተቀመጠው መሠረት በአጭር ጊዜ ውስጥ ምላሽ እንዲገኝ እየተሠራ መሆኑንም የድርጅቱ ማዕከላዊ ኮሚቴ አስታውቋል።ጨፌ ኦሮሚያ በቅርቡ ባካሄደው ጉባኤ ባፀደቀው የከተሞች አዋጅ አንዳንድ አንቀፆች ላይ ሕዝቡ ያለውን ጥርጣሬ እያቀረበ ስለሆነ አዋጁ በድጋሚ ቀርቦ ጨፌው እንዲመለከተውም የኦህዴድ ማዕከላዊ ኮሚቴ ወስኗል።የመልካም አስተዳደርና የሕዝብ ቅሬታዎችን በተመለከተ የኦህዴድ 8ኛ መደበኛ ጉባኤ ባስቀመጠው አቅጣጫ መሠረት ከሕዝብ ጋር በመሆን መፍትሄ ለማስገኘት ድርጅቱ ዝግጁ መሆኑንም አስታውቋል።የሕዝብን ጥያቄ በማዛባት አላማቸውን ለማሳካት የሚሯሯጡ የጥፋት ኃይሎችን በማጋለጥ ለሕግ እንዲቀርቡ ህብረተሰቡ የጀመረውን ተሳትፎ አጠናክሮ እንዲቀጥልም የድርጅቱ ማዕከላዊ ኮሚቴ ጥሪውን አቅርቧል።በክልሉ ውስጥ የሚኖሩ ብሔር ብሔረሰቦች፤የድርጅቱ አባላት፤የኢህአዴግ አባል ድርጅቶችና የአጋር ድርጅቶች አባላት በመሥመራችን ላይ በተጋረጠው እንቅፋት ላይ በመታገል ለህዳሴያችን መረጋገጥ የጀመርነውን ርብርብ አጠናክረን እንቀጥል በማለትም የድርጅቱ ማዕከላዊ ኮሚቴ ጥሪውን አቅርቧል።(ኤፍ ቢ ሲ)